แบ่งขายหุ้นทำกำไรหุ้นไทยวิ่งฉิว
แบ่งขายหุ้นทำกำไรหุ้นไทยวิ่งฉิว PTT บวกไปสูงสุด 327 บาท ล่าสุดซื้อขายแถว 324 บาท
4 พ.ย. 2553

แบ่งขายหุ้นทำกำไรหุ้นไทยวิ่งฉิว PTT บวกไปสูงสุด 327 บาท ล่าสุดซื้อขายแถว 324 บาท
ตลาดหุ้นเอเชียพุ่งแรงถ้วนหน้า ขานรับข่าวธนาคารกลางสหรัฐ(เฟด) มีมติ ใช้มาตรการผ่อนคลายเชิงปริมาณรอบสอง หรือ QE2 ด้วยการซื้อพันธบัตรรัฐบาลวงเงิน 6 แสนล้านเหรียญสหรัฐ  ซึ่งสูงกว่าที่ตลาดคาดการณ์ไว้อย่างน้อย 5 แสนล้านเหรียญสหรัฐ เพื่อกระตุ้นเศรษฐกิจที่ซบเซาของประเทศ ส่งผลให้ค่าเงินเหรียญสหรัฐอ่อนลงและราคาน้ำมันดิบล่วงหน้าขยับขึ้นต่อ 79 เซนต์มาอยู่ที่ 84.69  เหรียญสหรัฐต่อบาร์เรล ซึ่งเป็นผลดีต่อหุ้นกลุ่มพลังงาน  โดยครอบครัวปตท.ทะยานทุกขึ้นตัว นำโดยแม่บริษัทปตท.(PTT) บวกไปสูงสุด 327 บาทล่าสุดซื้อขายแถว 324 บาทเพิ่มขึ้น10 บาทหรือกว่า 3%  
บริษัทหลักทรัพย์เอเซียพลัส  คาดแรงซื้อยังคงไหลบ่าเข้าตลาดหุ้นอาเซียน โดยเฉพาะระยะกลางและระยะยาว หลังจากวันก่อนเงินไหลเข้ามาเก็บอีกครั้งรวม 45.2 ล้านเหรียญโดย ตลาดหุ้นไทย ซื้อกลับเข้ามาสูงสุดในรอบ 12 วัน ราว 59 ล้านเหรียญฯ หลังจากขายไปในช่วงก่อนหน้า 1-2 สัปดาห์
นักวิเคราะห์บริษัทหลักทรัพย์ฟินันเซียไซรัส ผลการประชุมเฟดออกมาตามคาด ซึ่งดัชนีหุ้นขยับขึ้นมารอรับข่าวพอควรแล้ว จึงคาดว่ามีแนวโน้มที่จะมีแรงขายทำกำไรออกมาก่อนในช่วงถัดจากนี้ ซึ่งมีสิทธิทำให้ตลาดปรับพักตัวกลับลงไปต่ำกว่า 1000 จุดอีกครั้งได้ ดังนั้นตลาดขยับขึ้นจึงต้องเริ่มระวังแรงขายกดดัน ก่อนที่เม็ดเงินใหม่จากการอัดฉีดของเฟดจะเริ่มเข้ามาซื้อหุ้นอีกครั้ง และยังมีเม็ดเงินจากกองทุน LTF และ RMF ที่คาดว่าจะมีเข้ามาในช่วงท้ายปีอีกด้วย จึมองว่าการปรับตัวลงของตลาดจะเป็นโอกาสในการเลือกหุ้นเข้ารับอยู่ โดยเน้นที่หุ้นพื้นฐานดีในแต่ละกลุ่มเป็นหลักเช่นเดิม
"กลยุทธ์ ช่วงนี้ตลาดขยับขึ้นจึงแนะนำให้แบ่งส่วนขายทำกำไรบ้าง ส่วนจังหวะเลือกหุ้นเข้าซื้อแนะนำให้รอรอบปรับพักตัวลงของตลาดก่อนดีกว่า โดยหุ้นที่น่าสนใจได้แก่กลุ่มปตท. ธนาคารใหญ่ อย่าง KBANK, SCB, BBLรวมถึง  CPALL, TASCO, PTL, RCL, MINT, BGH, TUF, STEC, ITD, CK เป็นต้น"
นักวิเคราะห์บริษัทหลักทรัพย์เคจีไอ(ประเทศไทย) ยังคงคำแนะนำซื้อหุ้น PTT ให้ราคาเป้าหมาย 335 บาท จากความคาดหวังว่าประมาณการกำไรในปี 2554 ของเราจะสูงกว่าคาดจและบล.ธนชาตให้ราคาเป้าหมาย  350บาท 
อย่างไรก็ตาม นักลงทุนยังคงขายหุ้นพัฒนาอสังหาริมทรัพย์ออกมาอย่างหนักต่อเนื่อง โดยบริษัทแอล.พี.เอ็น.ดีเวลลอปเมนท์ (LPN) ทรุด5%เศษ หรือ0.55 บาท ซื้อขายที่  9.65บาท หลังยอดขายทำได้น้อยกว่าตลาดคาด  และธนาคารแห่งประเทศไทย(ธปท.)จะควบคุมสินเชื่อในธุรกิจนี้ เช่น การลดวงเงินในการปล่อยกู้ซื้อที่อยู่อาศัย จึงเป้นปัจจัยกดดันการลงทุนในหุ้นกลุ่มนี้และนักวิเคราะห์ยังคงให้หลีกเลี่ยงการลงทุนต่อไป